ఆర్థిక ప్రక్షాళన జరగాల్సి ఉంది!
- బీజేపీ హయాంలోనే ఎక్కువ రోజులు పనిచేశా..
- బ్యాంకుల్ని బలోపేతం చేసే చర్యల్ని ప్రారంభించా
- ఆర్థిక మంత్రి విమర్శలకు స్పందించిన రాజన్‌
న్యూఢిల్లీ: తన హయాంలోనే భారత బ్యాంకింగ్‌ రంగంలో మొండి బాకీలు అధ్వాన్న దశకు చేరుకున్నాయన్న విమర్శలను ఆర్‌బీఐ మాజీ గవర్నర్‌ రఘురామ్‌రాజన్‌ తిప్పికొట్టారు. తాను ఆర్‌బీఐ గవర్నర్‌గా బాధ్యతలు నిర్వహించింది మూడింట రెండొంతుల కాలం బీజేపీ ప్రభుత్వ హయాంలోనే అని రాజన్‌ స్పష్టం చేశారు. గత నెల అమెరికాలో పర్యటన సందర్భంగా ఆర్థికమంత్రి నిర్మలాసీతారామన్‌ మొండి బాకీల గురించి అడిగిన ప్రశ్నకు సమాధానమిస్తూ ప్రధానిగా మన్మోహన్‌సింగ్‌, ఆర్‌బీఐ గవర్నర్‌గా రాజన్‌ ఉన్న కాలంలోనే అవి అధ్వాన్న స్థితికి చేరాయని విమర్శించడం తెలిసిందే. అయితే, రాజన్‌ ఆర్‌బీఐ గవర్నర్‌గా పని చేసింది 2013 సెప్టెంబర్‌ 5 నుంచి 2016 సెప్టెంబర్‌ వరకన్నది గమనార్హం. 2016, నవంబర్‌ 8న పెద్దనోట్ల రద్దు నిర్ణయానికి ముందే రాజన్‌ తన పదవికి రాజీనామా చేసేలా ఒత్తిడి కలిగించారన్న విమర్శలు మోడీ సర్కార్‌పై ఉన్నాయి. తాను ఆర్‌బీఐ గవర్నర్‌గా పని చేసింది కాంగ్రెస్‌ హయాంలో 8 నెలలు, బీజేపీ హయాంలో 26 నెలలని రాజన్‌ వివరణ ఇచ్చారు. దీనిపై తనకు రాజకీయ చర్చ పట్ల ఆసక్తి లేదని సీఎన్‌బీసీకి ఇచ్చిన ఇంటర్వ్యూలో రాజన్‌ చెప్పారు. రాజన్‌ చెప్పిన మరికొన్ని విషయాలు ఇలా ఉన్నాయి..
తన హయాంలో మొండి బాకీల సమస్యను క్లీన్‌ చేయడంపై దృష్టి సారించామని రాజన్‌ తెలిపారు. పునర్‌ధనీకరణ జరిగింది. బ్యాంకేతర ఆర్థికరంగంలోనూ క్లీనింగ్‌ జరగాల్సి ఉన్నది. అప్పుడే మనం ఆశించిన రీతిలో దృఢమైన ఆర్థిక వృద్ధిని అందుకోగలమని రాజన్‌ తెలిపారు. అది జరుగుతున్న క్రమంలోనే తాను పదవి నుంచి వెళ్లిపోవాల్సి వచ్చిందని రాజన్‌ వివరణ ఇచ్చారు. ప్రపంచ మాంద్యం ఏర్పడిన 2008కి ముందే మొండి బాకీలకు బీజాలు పడ్డాయని రాజన్‌ తెలిపారు. పెద్ద ఎత్తున పెట్టుబడులు పెట్టారు. అవి మొండి బాకీలుగా మారాయి. అందువల్లే తన హయాంలోనే శుద్ధి ప్రక్రియ ప్రారంభించినట్టు రాజన్‌ స్పష్టం చేశారు. అది సగంలోనే ఆగిపోయింది. అది పూర్తి కావాల్సి ఉన్నదని రాజన్‌ అన్నారు. వారసత్వంగా వచ్చిన సమస్యల్ని మాత్రమే శుద్ధి చేస్తే సరిపోదని రాజన్‌ హితవు పలికారు. పాలనను మెరుగుపరచుకొని మున్ముందు అలాంటి సమస్య తలెత్తకుండా హామీ ఇవ్వాలని రాజన్‌ సూచించారు.మోడీ నేతృత్వంలోని బీజేపీ ప్రభుత్వానికి ఆర్థిక వృద్ధిని ఎలా సాధించాలన్నదానిపై స్పష్టత లేదని రాజన్‌ గతంలో విమర్శించారు. మోడీ హయాంలో ఆర్థిక వ్యవస్థ నిర్వహణ బాగా లేదన్న రాజన్‌ విమర్శలకు కౌంటర్‌గానే నిర్మలా సీతారామన్‌ వ్యాఖ్యల్ని భావించాలి. తాజా వివరణలో రాజన్‌ మరికొన్ని విమర్శలు చేశారు. 2016లో ఓ త్రైమాసికంలో దేశ జీడీపీ వృద్ధిరేట్‌ 9 శాతానికి చేరింది. ఈ ఏడాది(2019) మొదటి త్రైమాసికంలో 5 శాతానికి పడిపోయింది. ఈ 5 శాతం అయినా నిజమేనా..? అని కొందరికి అనుమానాలున్నాయని రాజన్‌ అన్నారు. నా దృష్టిలో 5 శాతం కూడా చాలా తక్కువే. ఇది భారీ మందగమనానికి సూచిక. 5 శాతం వృద్ధి వల్ల ఉద్యోగాలు కల్పించలేమని రాజన్‌ అన్నారు. ప్రతినెలా శ్రామికరంగంలోకి 10 లక్షలమంది కొత్తగా వస్తున్నారు. భారత్‌కు దృఢమైన అభివృద్ధి అవసరమున్నదని రాజన్‌ అన్నారు. అందుకు నూతన తరం సంస్కరణలు జరగాల్సి ఉన్నదన్నారు. ఇప్పుడున్న ప్రభుత్వానికి రాజకీయ బలం ఉన్నది. సంస్కరణలు చేపట్టేందుకు అది మంచిదే. కానీ, ఇప్పటివరకూ ఆ దిశగా ఏమీ జరగలేదని రాజన్‌ అన్నారు.
మీ స్నేహితులకు రికమెండ్ చెయ్యండి